Године 1940. Радован је постао члан Среског комитета КПЈ за Кикинду и тада је почео да сарађује са Угљешом Терзином, адвокатским приправником. Њих двојица организовали су низ масовних радничких акција у Кикинди и Мокрину. Такође, били су и организатори демонстрација против потписивања Тројног пакта, марта 1941. године. У току Априлског рата, они су окупили велики број омладинаца и формирали добровољачки покрет мокринске омладине, са циљем да учествују у одбрани земље, али их је брза капитулација у томе спречила.